Geen verdagte vas vir moord op PE-onnieJayde en haar man Christopher. Foto: Facebook Niemand is nog in hegtenis geneem vir die moord op Jayde Panayiotou (28), die onderwyseres van Port Elizabeth wat verlede Dinsdagoggend verdwyn het, nie. Kapt. Sandra Janse van Rensburg, polisiewoordvoerder, het Dinsdag in ŉ verklaring gesê speurders werk een stryk deur om alle inligting en leidrade in die saak op te volg. “Persone van belang is reeds ondervra sedert die slagoffer ontvoer is, maar dit is normale prosedure tydens ŉ ondersoek en sal so voortduur totdat die oortreders wat by haar ontvoering en moord betrokke was, in hegtenis geneem word,” het Janse van Rensburg gesê. Sy het gesê die ondersoek duur voort en dat geen verdagte sover in hegtenis geneem is, of positief tot die misdaad verbind kan word nie. Die polisie het Sondag ŉ identikit uitgereik van ŉ man wat moontlik verbind kan word met Panayiotou se moord. Janse van Rensburg het aan Maroela Media gesê die tekening is saamgestel uit beeldmateriaal wat hulle van veiligheidskameras bekom het. Panayiotou se liggaam is omstreeks 10:00 Woensdagoggend in ŉ “afgeleë gebied” naby die Kwanobuhle-township buite Uitenhage gevind, nadat sy vermoedelik verlede Dinsdag buite die Stellen Glen-veiligheidskompleks in Kabega Park ontvoer is. Sy het gestaan en wag vir haar vriendin saam met wie sy werk toe sou ry, maar het verdwyn voordat haar vriendin opgedaag het. Panayiotou was ŉ onderwyser by die Riebeek College Girls’ High School in Uitenhage. Enigiemand wat die verdagte op die idenitkit herken of meer inligting oor die saak het, kan ao. Anel van Eyk by 041 397 6857 of SAPS Crime Stop by 08600 10111 bel. Klik hier vir alle vorige berigte oor die saak op Maroela Media.